Vinteren er på retur, og det samme er influenzaen. I den første uge af året faldt antallet af smittede, og det ser ud til, at influenzaen har toppet, oplyser Statens Serum Institut. Influenzaaktiviteten har ikke været så høj siden pandemien i 2009. Der er fortsat influenza i omløb i de kommende uger, og der vil også fortsat være en stigning i influenzarelaterede indlæggelser og dødsfald. Det er forventeligt i forbindelse med sæsoninfluenza. Antallet af personer, der fik påvist influenza i uge 1, var på samme niveau som i uge 52, men der blev også undersøgt betydeligt flere prøver, hvilket betyder, at andelen af prøver, der blev testet positive for sæsoninfluenza, faldt fra 37 procent til 28 procent. Der er fortsat tale om almindelig sæsoninfluenzavirus, som årets influenzavaccine beskytter imod. Ud over influenza er der desuden andre luftvejsvirus i omløb. Ifølge Statens Serum Institut er der indtil videre i denne sæson blevet indlagt 26 patienter med influenza på landets intensivafdelinger, heraf 10 i uge 52 og 11 i uge 1. Dette er ikke flere tilfælde end forventet. Mindst 21 af patienterne har risikofaktorer, der disponerer for et alvorligt forløb af influenza. Den danske influenzasæson er domineret af influenza A (H3N2) virus, men der cirkulerer også influenza B-Yamagata og enkelte H1N1pdm09. De cirkulerende influenzavirus stemmer overens med de vaccinestammer, som er inkluderet i vaccinen for denne sæson. Også i Nordjylland meldte vagtlægerne mellem jul og nytår om ekstraordinær travlhed på grund af influenzaen.

Referat:
Endelig ser det ud til, at influenzaen, der har plaget en lang række danskere, er på retur.